钦定古今图书集成/理学汇编/学行典/第055卷 > 近思录 > 《仁》
## 钦定古今图书集成/理学汇编/学行典/第055卷 > 近思录 > 《仁》

“《仁》者天下之公”，善之本也。

〈注〉《复卦六二传》仁者以天地万物为一体，故曰“天下之公。”四端万善，皆统乎仁，故曰“善之本也。”

仁者天下之正理，失正理则无序而不和。

子曰：“人而不仁如礼何？人而不仁如乐何？人而不仁则私欲交乱，害于正理，固宜舛逆而无序，乖戾而不和也。序者，礼之本。和者，乐之本。”

《医书》言“手足痿痹为不仁”，此言最善名状。仁者，以天
地万物为一体，莫非己也。认得为己，何所不至？若不
有诸己，自不与己相干。如手足不仁，气已不贯，皆不
属己。

天地万物与我同体，心无私蔽，则自然爱而公矣，所谓仁也。苟是理不明，而为私意所隔截，则形骸尔汝之分，了无交涉。譬如手足痿痹，气不相贯，疾痛痾痒，皆不相干，此四体之不仁也。

故博施济众，乃圣人之功用。仁至难言，故止曰“己欲
立而立人，己欲达而达人。”能近取譬，可谓仁之方也
已。欲令如是观仁，可以得仁之体。

说见《论语》。“搏施济众” ，乃圣人之功用。子贡以是言仁，未识仁之体，夫子告之，使知人之欲，无异己之欲。施于人者，亦犹施于己，近取诸身，而譬之于人，则得求仁之术，即此可见仁之体也　。朱子曰：“‘博施济众’，是就事上说，却不就心上说。夫子所以提起，正是就心上指仁之本体而告之。” 又曰：“博施济众，固仁之极功。但” 只乍见“孺子将入井” ，时有怵惕恻隐之心，亦便是仁，此处最好看。

万物之生意最可观。此元者，善之长也，斯所谓仁也。

朱子曰：“物之初生，淳粹未散，最好看，及干叶茂盛，便不好看。见孺子入井时，怵惕恻隐之心，只这些子便见得仁，到他发政施仁，其仁固广，然却难看。”

问仁。伊川先生曰：“此在诸公自思之，将圣贤所言仁
处类聚观之，体认出来。孟子曰：‘恻隐之心，仁也’。后人
遂以爱为仁。爱自是情，仁自是性，岂可专以爱为仁？
孟子言‘恻隐之心，仁之端也’，既曰‘仁之端，则不可便
谓之仁。退之言‘博爱之谓仁’，非也。仁者固博爱，然便
以博爱为仁，则不可’。”

“仁者爱之性，爱者仁之情。” 以爱为仁，是指情为性。“端之” 云者，言仁在中而端绪见于外也。或问：“樊迟问仁，子曰‘爱人’。是夫子亦尝以爱言仁也？” 曰：“孔门问答，皆是教人于已发处用功。孟子所谓‘恻隐之心，仁也’，亦是于已发之端体认。但后之论仁者，无复知性情之别，故程子发此义以示人，欲使沿流而愬其源也。学” 者其深体之。

问：“仁与心何异？”伊川曰：“心譬如谷种，生之性便是仁，
阳气发处乃情也。”

以谷种喻心生之性，便是“爱之理” ；阳气发处，便是“恻隐” 之情。

“义”训“宜”，“礼”训“别”，“智”训“知”，“仁”当何训？说者谓训“觉”训“人”，
皆非也。当合孔孟言仁处，大概研穷之，二三岁，得之
未晚也。

“训” 者，以其字义难明，故又假一字以训解之。义者，天理之当然，所以裁制乎事物之宜，故训“宜。” “礼” 者，天理之节文，所以别亲疏上下之分，故训“别。” 智者，天理之明睿，所以知事物之是非，故训“知。” 仁道至大，包乎三者，故为难。训说者，谓训“觉” 者，言不为物欲所蔽，痒痾疾痛，触之即觉。夫仁者固无所不觉。

然觉不足以尽仁之蕴也。训人者，言天地生人，均气同理，以人体之，则恻怛慈爱之意，自然无所闲断。夫仁者，固以人为体，然不可以训人也　。朱子曰：“仁是爱之体，觉是智之用。” 仁统四德，故仁则无不觉，然便以觉为仁，则不可。或谓仁只是人心之生理，以“生” 字训之，何如？朱子曰：“不必须用一字训，但要识得大意通” 透耳。

“《天》体物不遗”，犹仁体事而无不在也。

朱子曰：“体物” ，言为物之体也，盖物物有个天理。“体事” ，谓事事是仁做出来。